དཀྱིལ་འཁོར་ཕྱི་མའི་ཤར་སྒོར་རྡོ་རྗེ་ལྕགས་ཀྱུ་མ་སྔོ་བསངས། ལྷོ་སྒོར་རྡོ་རྗེ་ཞགས་པ་མ་དཀར་སེར། ནུབ་སྒོར་རྡོ་རྗེ་ལྕགས་སྒྲོག་མ་དམར་མོ། བྱང་སྒོར་རྡོ་རྗེ་དྲིལ་བུ་མ་ལྗང་གུ་སྟེ། སྒོ་བ་བཞི་ཀའང་ཞལ་གསུམ་ཕྱག་དྲུག་མ། དབང་ལྡན་དུ་མེ་ཏོག་མ་དཀར་མོ། མེར་བདུག་སྤོས་མ་དུད་ཁ། བདེན་བྲལ་དུ་མར་མེ་མ་སེར་མོ། རླུང་དུ་དྲི་ཆབ་མ་དམར་མོ། དཀྱིལ་འཁོར་བར་མའི་དབང་ལྡན་དུ་གླིང་བུ་མ་དཀར་མོ། མེར་པི་ཝང་མ་སེར་མོ། བདེན་བྲལ་དུ་མུ་ཀུནྡ་དམར་མོ། རླུང་དུ་རྫ་རྔ་མ་ལྗང་གུ་སྟེ། ཕྱི་ནང་གི་ལྷ་མོ་བརྒྱད་པོ་ཐམས་ཅད་ཀྱང་ཞལ་གཅིག་ཕྱག་གཉིས་མ། ལྷ་སྣམ་གྱི་ཤར་སྒོའི་གཡས་སུ་བྱམས་པ་སྐུ་མདོག་སེར་པོ། གཡོན་དུ་ས་སྙིང་དཀར་པོ། ལྷོ་སྒོའི་གཡས་སུ་ཕྱག་ན་རྡོ་རྗེ་ནག་པོ། གཡོན་དུ་ནམ་མཁའི་སྙིང་པོ་སེར་པོ། ནུབ་སྒོའི་གཡས་སུ་འཇིག་རྟེན་དབང་ཕྱུག་དམར་པོ། གཡོན་དུ་འཇམ་དཔལ་གུར་གུམ་གྱི་མདོག་ཅན། བྱང་སྒོའི་གཡས་སུ་སྒྲིབ་པ་ཐམས་ཅད་རྣམ་པར་སེལ་བ། གཡོན་དུ་ཀུན་ཏུ་བཟང་པོ་དཀར་པོ་སྟེ། བྱང་ཆུབ་སེམས་དཔའ་བརྒྱད་པོ་ཐམས་ཅད་ཀྱང་ཞལ་གཅིག་ཕྱག་གཉིས་པ། དཀྱིལ་འཁོར་དང་པོའི་ལྷ་སྣམ་གྱི་ཤར་དུ་རྡོ་རྗེ་དྲག་ཤུལ་མ་དཀར་མོ། ལྷོར་རྡོ་རྗེ་གཟུགས་བརྙན་མ་སེར་མོ། ནུབ་ཏུ་འདོད་ཆགས་རྡོ་རྗེ་མ་དམར་མོ། བྱང་དུ་རྡོ་རྗེ་ཞི་བ་མ་ལྗང་གུ། དབང་ལྡན་དུ་རྡོ་རྗེ་གནོད་སྦྱིན་མ་དཀར་སེར། མེར་རྡོ་རྗེ་མཁའ་འགྲོ་མ་དམར་སེར། བདེན་བྲལ་དུ་སྒྲ་རྡོ་རྗེ་མ་སྔོན་མོ། རླུང་དུ་ས་རྡོ་རྗེ་མ་ལྗང་སྐྱ་སྟེ་ལྷ་མོ་བརྒྱད་པོ་ཐམས་ཅད་ཀྱང་ཞལ་གཅིག་ཕྱག་བཞི་མ། དབུས་ཀྱི་ལེ་ཙེ་དགུའི་ཤར་གྱི་རེ་མིག་གི་གདན་ལ་རྣམ་པར་སྣང་མཛད་དཀར་པོ་ཞི་བ། ལྷོར་རིན་ཆེན་འབྱུང་ལྡན་སེར་པོ། ནུབ་ཏུ་འོད་དཔག་མེད་དམར་པོ། བྱང་དུ་དོན་ཡོད་གྲུབ་པ་ལྗང་གུ་སྟེ་དེ་བཞིན་གཤེགས་པ་བཞི་ཀའང་ཞལ་གཅིག་ཕྱག་བཞི་པ། དབང་ལྡན་དུ་སངས་རྒྱས་སྤྱན་མ་དཀར་མོ་ཞལ་གཅིག་ཕྱག་བརྒྱད་མ། མེར་མཱ་མ་ཀཱི་སྔོན་མོ་ཞལ་གཅིག་ཕྱག་བཅུ་གཉིས་མ། བདེན་བྲལ་དུ་གོས་དཀར་མོ་དམར་མོ་ཞལ་གཅིག་ཕྱག་བརྒྱད་མ། རླུང་དུ་སྒྲོལ་མ་ལྗང་གུ་ཞལ་གཅིག་ཕྱག་བརྒྱད་མ་སྟེ་ལྷ་སུམ་ཅུ་རྩ་དྲུག་གིས་བསྐོར་བའི་དབུས་སུ་བཅོམ་ལྡན་འདས་རྡོ་རྗེ་སེམས་དཔའ་རྣམ་པ་ཐམས་ཅད་ཀྱི་མཆོག་དང་ལྡན་པ་ཞལ་གསུམ་ཕྱག་བཞི་པ་སྐུ་དང་རྩ་ཞལ་ཟླ་བ་ལྟར་དཀར་ཞིང་ཆུ་ཤེལ་དྭངས་པ་ནོར་བུ་རིན་པོ་ཆེ་ལྟར་འོད་ཟེར་སྣ་ཚོགས་འཕྲོ་བ། རང་འདྲའི་ཤེས་རབ་མ་དང་བཅས་པ་སྟེ་ཞེས་པ་ལྟ་བུ་རགས་པ་ཙམ་བརྗོད་པས་སམ་ཡང་ན་མིང་ཙམ་བརྗོད་པས་ལྷ་ངོ་བསྟན་ལ། དེ་ལྟར་ན་ལྷག་པའི་ལྷའི་རྟེན་དང་བརྟེན་པར་བཅས་པའི་དཀྱིལ་འཁོར་ཐམས་ཅད་སྣང་ཡང་རང་བཞིན་མེད་པ་མེ་ལོང་ནང་གི་གཟུགས་བརྙན་ལྟར་མཐོང་ངོ་སྙམ་པའི་དགའ་བའི་བློས་སློབ་དཔོན་གྱི་ཞབས་ལ་ཕྱག་བྱས་པར་མོས་ནས་ཐལ་མོ་སྦྱར་ཏེ་འདིའི་རྗེས་ཟློས་མཛོད། ཨོཾ་རྡོ་རྗེའི་དཀྱིལ་འཁོར་ཞེས་སོགས་ཧོ་ཧོ་ཧོ་ཞེས་པས་ཕྱག་བྱ་བ་རྣམས་ནི་དཀྱིལ་འཁོར་དུ་འཇུག་པའི་ཆོ་གའོ། །ཞུགས་ནས་མངོན་པར་དབང་བསྐུར་བ་ལ། མཎྜལ་དབུལ་ཞིང་གསོལ་བ་གདབ། །དབང་སྟེགས་ལྷར་བསྐྱེད་ཆུ་བཞི་དང་། །སྡིག་པ་སྦྱོང་བ་ཉེར་སྤྱོད་ལྔ། །བཀྲ་ཤིས་རིགས་པའི་དབང་ལྔ་དང་། །བརྟུལ་ཞུགས་བཟླས་ལུང་ཐུན་མོང་དབང་། །ཞེས་པ་ལྟར་ལས་རྡོ་རྗེ་སློབ་མའི་དབང་ཞུ་བའི་ཡོན་དུ་མཎྜལ་འབུལ་དུ་གཞུག མཎྜལ་ཕུལ་ནས་གསོལ་བ་འདེབས་པ་འདིའི་རྗེས་ཟློས་ལན་གསུམ་མཛོད། ཁྱོད་ནི་རྡོ་རྗེ་སེམས་དཔའ་ནས་ཐོབ་པར་མཛོད། ཅེས་པས་གསོལ་བ་བཏབ་ནས། ཤིས་པར་བྱ་བའི་སླད་དུ་དམིགས་པ་འདི་བཞིན་མཛོད། དཀྱིལ་འཁོར་གྱི་ཤར་ཕྱོགས་སུ་དབང་སྟེགས་ཀྱི་དཀྱིལ་འཁོར་ཞེས་པ་ནས་བསྐོར་བ་དང་བཅས་པར་གྱུར། དེའི་གཡས་སུ་ཆུ་བཞི། གཡོན་དུ་ཉེར་སྤྱོད། མདུན་དུ་བཟེད་ཞལ་གྱི་སྣོད་གཉིས། མེས་བཀང་བའི་ཁམ་ཕོར། སྦྱང་ཆས་རྣམས་བཤམ། ཏིལ་གྱི་ཚབ་ཡུངས་ཀར་གྱིས་བྱ། དེ་ཉིད་ལ་ཆུ་བཞིའི་སྦྱང་བ་བྱས་པའི་མོས་པ་མཛོད། ཨོཾ་ནི་རི་སོགས་ནས། ཨརྒྷཾ་ཧཱུྃ་ཞེས་པས་སྦྱངས་ནས། ཁྱེད་རྣམས་ཀྱི་ཚེ་ཐོག་མ་མེད་པ་ནས་བསགས་པའི་སོགས་ནས་མདུན་གྱི་ཡུངས་ཀར་ལ་ཐིམ། སློབ་དཔོན་གྱི་ཐུགས་ཀ་ནས་ཐུགས་རྡོ་རྗེ་ཞིག་བྱེ་བ་ལས་ཀྱི་རྡོ་རྗེ་དང་ཐ་མི་དད་པར་གྱུར་ནས། ཁྱེད་རྣམས་ཀྱི་སྡིག་སྒྲིབ་ཀྱི་ངོ་བོར་གྱུར་པའི་ཡུངས་ཀར་དེ་གཡས་སུ་ཡེ་ཤེས་ཀྱི་མེར་བསྲེགས། གཡོན་དུ་ཆོས་ཉིད་ཀྱི་རྒྱ་མཚོར་དོར་བར་མོས་པ་མཛོད། ཨོཾ་སརྦ་ཞེས་པ་ནས་ཧཱ། སླར་ཆུས་ཀྱང་སྦྱངས་པར་མོས་པ་མཛོད། ཨོཾ་ནས་ཕཊ་ཅེས་པས་བྱུར་བསལ་ནས། བཀྲ་ཤིས་ཀྱི་ཆོ་ག་བྱ་བ་ལ་ཐོག་མར་ཁྱེད་རང་རྣམས་མཆོད་པ་ལྔས་མཆོད་པའི་མོས་པ་མཛོད། ཨོཾ་བཛྲ་པུཥྤེ་ནས་ནཻ་ཝི་དྱ་ཨཱཿཧཱུྃ། ཞེས་པས་མཆོད་ནས། སློབ་དཔོན་དཀྱིལ་འཁོར་པ་དང་བཅས་པས་རྣམ་པར་རྒྱལ་བའི་བུམ་པ་ཐོགས་ནས་གཡས་སུ་ཡོ་བ་དང་བཅས་ཏེ་བཀྲ་ཤིས་ཀྱི་ཆོ་ག་བྱས་པར་མོས་པ་མཛོད། ཕུན་སུམ་ཚོགས་འཛིན་སོགས་ཀྱི་བཀྲ་ཤིས་བརྗོད། དེ་རྣམས་ཀྱིས་དབང་བསྐུར་བའི་སྔོན་དུ་འགྲོ་བའི་ཆོ་ག་རྣམས་གྲུབ་ནས། དངོས་གཞི་དབང་བསྐུར་བ་ལ་འདི་ལྟར་ངེས་པར་བྱ་སྟེ་སོགས་ནས། ཕྱག་ལེན་ཕལ་ཆེར་འདི་ལ་མཛད་པས་དམིགས་པ་འདི་བཞིན་མཛོད། སློབ་དཔོན་གྱིས་ཨོཾ་ཤཱུ་ནྱ་ནས་ཧཾ་ཞེས་བརྗོད་པས་ཁྱེད་རྣམས་ཀྱི་རྣམ་པར་ཤེས་པའི་ཕུང་པོ་དང་དབང་རྫས་རྣམ་རྒྱལ་བུམ་པའི་ཆུ་རྡོ་རྗེ་སློབ་དཔོན་དང་བཅས་པ་མི་དམིགས་ཏེ་སྟོང་པར་གྱུར། སྟོང་པའི་ངང་ལས་པདྨ་དང་ཉི་མའི་སྟེང་དུ་ཧཱུྃ་ལས་རྡོ་རྗེ་ཧཱུྃ་གིས་མཚན་པ་དེ་ལས་འོད་ཟེར་འཕྲོས་འདུས་གཅིག་ཏུ་གྱུར་པ་ལས། གསུམ་ཀའང་མི་བསྐྱོད་པ་སྐུ་མདོག་སྔོན་པོ་ནས་བཞུགས་པ། སློབ་དཔོན་གྱི་ཐུགས་ཀའི་ས་བོན་སོགས་ནས་ས་མཱ་ཛཿཞེས་པས་སྤྱན་དྲངས་པ་ལ་ཛཿཧཱུྃ་བཾ་ཧོཿཞེས་བརྗོད་པས་ཁྱེད་རང་རྣམས་ལ་ཐིམ། ཛཿཧཱུྃ་བཾ་ཧོཿདབང་རྫས་ལྷར་བསྐྱེད་པ་ལ་ཐིམ། ཛཿཧཱུྃ་བཾ་ཧོཿསློབ་དཔོན་ལ་ཐིམ། དེ་དག་གི་མིག་ཏུ་གཏི་མུག་རྡོ་རྗེ་མ་ནས་ཐུགས་རྡོ་རྗེ་མ། སླར་ཡང་ཐུགས་ཀའི་ས་བོན་ལས་འོད་ཟེར་འཕྲོས་པས་དབང་གི་ལྷ་དེ་བཞིན་གཤེགས་པ་རིགས་ལྔ་ཞེས་པ་ནས་ས་མཱ་ཛཿཞེས་པས་སྤྱན་དྲངས་ནས། མདུན་གྱི་ནམ་མཁར་མངོན་སུམ་བཞིན་དུ་བཞུགས་པར་མོས་པ་མཛོད། དེ་དག་ལ་སློབ་དཔོན་གྱིས། «དེ་བཞིན་གཤེགས་པ་ཐམས་ཅད་ཀྱིས་འདི་ལ་མངོན་པར་དབང་བསྐུར་བ་སྩལ་དུ་གསོལ། ཞེས་པ་ནི་བདག་འཇུག་གི་སྐབས་སུ་བརྗོད་པ་ཡིན་གྱི་འདིར་དཀྱུས་ལྟར་འདོན་ནོ།།་་་་་»ཨོཾ་ཨ་བྷི་རིཉྩ་ཏུ་མཱཾ་སརྦ་ཏ་ཐཱ་ག་ཏ་ཞེས་གསོལ་བ་བཏབ་པས། དེ་བཞིན་གཤེགས་པ་དེ་དག་ཧེ་རུ་ཀའི་གཟུགས་སུ་གྱུར་ཏེ། ཨོཾ་བཛྲ་ཨ་བྷི་རཱིཉྩ་ཧཱུྃ། ཞེས་གསུང་ཞིང་སློབ་དཔོན་དང་དབང་རྫས་ཀྱི་ལྷའི་སྤྱི་བོ་སོགས་ནས་མི་བསྐྱོད་པས་དབུར་བརྒྱན། དབང་རྫས་ཀྱི་མི་བསྐྱོད་པ་ཡབ་ཡུམ་སྙོམས་པར་ཞུགས། ཞུ་བ་ལས་བྱུང་བའི་དབང་རྫས་རྣམ་རྒྱལ་བུམ་པའི་ཆུར་གྱུར། ཁྱེད་རྣམས་ལ་སྒྲུབ་ཆེན་བྱ་བའི་ཕྱིར་མདུན་གྱི་དབང་གི་ལྷ་རྣམས་ལ། སློབ་དཔོན་གྱིས། ཨོཾ་བཛྲ་པུཥྤེ་སོགས་ཞེས་པས་མཆོད་ཅིང་། སླར་ཡང་། ཧེ་རུ་ཀ་དཔལ་ནས་གསོལ་ཞེས་གསོལ་བ་བཏབ་ནས། ཁྱེད་རང་རྣམས་ལ་དབང་བསྐུར་བའི་སླད་དུ་ནམ་མཁར་བཞུགས་པའི་དབང་གི་ལྷ་ལ་གསོལ་བ་འདེབས་པ་འདིའི་རྗེས་ཟློས་མཛོད། བཅོམ་ལྡན་དེ་བཞིན་ནས་སྩོལ། ཞེས་གསོལ་བ་བཏབ་པས་མདུན་བསྐྱེད་ཀྱི་དཀྱིལ་འཁོར་པ་རྣམས་ཀྱིས་དབང་བསྐུར་བའི་དགོངས་པ་མཛད། ནམ་མཁའི་དཀྱིལ་འཁོར་གྱི་གཙོ་བོ་རིགས་ལྔ་པོ་ཧེ་རུ་ཀའི་གཟུགས་སུ་གྱུར་ནས། མི་བསྐྱོད་པའི་རང་བཞིན་ཅན་གྱི་བུམ་པ་དཀར་པོ་ཡེ་ཤེས་ཀྱི་བདུད་རྩིས་གང་བ་རེ་ཐོགས་ཏེ། སློབ་དཔོན་དང་ལྷན་ཅིག་པས་དབང་བསྐུར། རིག་མ་རྣམས་ཀྱིས་རྡོ་རྗེའི་གླུ་ལེན། བྱང་ཆུབ་སེམས་དཔའ་རྣམས་ཀྱིས་བཀྲ་ཤིས་ཀྱི་ཚིགས་སུ་བཅད་པ་བརྗོད། སྒོ་མ་རྣམས་ཀྱིས་བགེགས་བསྐྲད། ལྷ་མོ་རྣམས་ཀྱིས་མཆོད་པ་དང་བཅས་ཏེ་ཁྱེད་རང་རྣམས་མི་བསྐྱོད་པར་གསལ་བའི་སྤྱི་བོ་ནས་དབང་བསྐུར་བའི་མོས་པ་མཛོད། སངས་རྒྱས་རྣམས་ནི་སོགས་ནས་ལྷ་སོ་སོའི་སྔགས་ཀྱི་མཇུག་ཏུ། བཛྲཱི་བྷ་ཝ་ཨ་བྷི་«བཛྲ་ཨ་བྷི་རཱིཉྩ་ཧཱུྃ་ཞེས་པའང་བྱུང་་་་་་»རཱིཉྪ་ཧཱུྃ་བཏགས་ཞེས་གསུང་ཞིང་དབང་བསྐུར་བས་སྐུ་གང་། དྲི་མ་དང་། ཆུའི་ལྷག་མར་ཡར་ལུད་པ་ལས་ཁྱེད་རྣམས་ཀྱི་སྤྱི་བོར་མི་བསྐྱོད་པས་དབུར་བརྒྱན་པའི་མོས་པ་མཛོད། དེ་ལ་ནམ་མཁར་བཞུགས་པའི་ལྷ་མོ་རྣམས་ཀྱིས་མཆོད་པའི་མོས་པ་མཛོད། ཨོཾ་བཛྲ་པུཥྤེ་ནས་ནཻ་ཝི་དྱ་ཨཱཿཧཱུྃ། དེ་ལྟར་ན་མི་བསྐྱོད་པའི་སོགས་ནས་བཞག་པ་ཡིན་ནོ། །འོག་མ་རྣམས་ལ་སློབ་དཔོན་ལྷར་བསྐྱེད་པ་དང་དབང་ལྷ་སྤྱན་དྲང་བ་དོར་ནས་ལྷ་དང་དབང་རྫས་གོ་བསྒྱུར་བ་མ་གཏོགས་ཆོ་གའི་འགྲོས་འདི་ཉིད་སྦྱར་བར་བྱ་བ་ཡིན་པས། རིན་ཆེན་འབྱུང་ལྡན་ཅོད་པཎ་གྱི་དབང་གི་སླད་དུ་དམིགས་པ་འདི་བཞིན་མཛོད། ཨོཾ་ཤཱུ་ནྱ་ཏཱ་སོགས་དང་། ཁྱེད་རྣམས་ཀྱི་ཚོར་བའི་ཕུང་པོ་དང་དབང་རྫས་དབུ་རྒྱན་མི་དམིགས་ཏེ་སོགས་ནས་སྦྱོར་བ། སློབ་དཔོན་གྱི་ཐུགས་ཀའི་སོགས་ནས་ས་མཱ་ཛཿཞེས་པས་སྤྱན་དྲངས་པ་དེ་ལ། ཛཿཧཱུྃ་བཾ་ཧོཿཁྱེད་རང་རྣམས་ལ་ཐིམ། ཛཿཧཱུྃ་བཾ་ཧོཿདབང་རྫས་ལྷར་བསྐྱེད་པ་ལ་ཐིམ། དེའི་མིག་ཏུ་ནས་ཐུགས་རྡོ་རྗེ་མ། དེ་བཞིན་གཤེགས་པ་ཐམས་ཅད་ཀྱིས་འདི་ལ་སོགས་ནས་གསོལ། ཨོཾ་བཛྲཱི་བྷ་ཝ་ནས་རིན་ཆེན་འབྱུང་ལྡན་གྱིས་དབུར་བརྒྱན། དབང་རྫས་ཀྱི་རིན་ཆེན་འབྱུང་ལྡན་སོགས་ནས་ཅོད་པཎ་དུ་གྱུར། ཁྱེད་རྣམས་ལ་དབང་བསྐུར་བའི་སླད་དུ་ནམ་མཁར་བཞུགས་པའི་དབང་གི་ལྷ་ལ་གསོལ་བ་འདེབས་པ་འདིའི་རྗེས་ཟློས་མཛོད། དེ་བཞིན་གཤེགས་པ་ཐམས་ཅད་ཀྱིས་བདག་ལ་སོགས་ནས་སྩལ་དུ་གསོལ་ཞེས་གསོལ་བ་བཏབ་པས། བསྐུར་བྱེད་ནམ་མཁའི་དཀྱིལ་འཁོར་རྣམས་དང་སློབ་དཔོན་ལྷན་ཅིག་པས་རིན་ཆེན་འབྱུང་ལྡན་གྱི་རང་བཞིན་ཅན་གྱི་ཅོད་པཎ་གདན་གསུམ་ཚང་བ་རེ་ཐོགས་ནས་ཁྱེད་རྣམས་རིན་ཆེན་འབྱུང་ལྡན་དུ་གསལ་བའི་སྤྱི་བོར་བཅིངས་ཏེ་དབང་བསྐུར་བའི་མོས་པ་མཛོད། རིན་པོ་ཆེའི་ནས་མཱཾ། དེ་ཉིད་བརྟན་པའི་སླད་དུ་བུམ་པའི་ཆུས་ཀྱང་སྤྱི་བོ་ནས་དབང་བསྐུར་བ་མོས་པ་མཛོད། ཧཱུྃ་བུཾ་ཨཾ་སོགས་ས་བོན་སུམ་ཅུ་སོ་བདུན་ཙམ་གྱི་མཐར་ཨོཾ་བཛྲཱི་བྷ་ཝ་ཨ་བྷི་རཱིཉྩ་ཧཱུྃ་ཞེས་གསུང་ཞིང་བུམ་པའི་ཆུས་ནས་རིན་ཆེན་འབྱུང་ལྡན་གྱིས་དབུར་བརྒྱན་པར་མོས་པ་མཛོད། དེ་ལ་ནམ་མཁར་བཞུགས་པའི་ལྷ་མོ་རྣམས་ཀྱིས་མཆོད་དེ། ཨོཾ་བཛྲ་པུཥྤེ་ནས་ནཻ་ཝི་དྱ་ཨཱཿཧཱུྃ་ཞེས་པས་མཆོད་ནས། དེ་ལྟར་ན་རིན་ཆེན་འབྱུང་ལྡན་གྱི་ནས་བཞག་པ་ཡིན་ནོ། །འོད་དཔག་མེད་རྡོ་རྗེའི་དབང་གི་སླད་དུ་དམིགས་པ་སོགས་ནས། ཁྱེད་རང་རྣམས་ཀྱི་འདུ་ཤེས་ཀྱི་ཕུང་པོ་དང་དབང་རྫས་རྡོ་རྗེ་མི་དམིགས་ཏེ་སོགས་ནས་གསོལ་བ་འདེབས་པའི་རྗེས་ཟློས་བར་གྱི་ལྷ་དང་དབང་རྫས་ཀྱི་ཁྱད་པར་མ་གཏོགས་གོང་གི་རིགས་འགྲེ། བསྐུར་བྱེད་ནམ་མཁའི་དཀྱིལ་འཁོར་རྣམས་དང་སློབ་དཔོན་ལྷན་ཅིག་པས་འོད་དཔག་མེད་ཀྱི་རང་བཞིན་ཅན་གྱི་རྡོ་རྗེ་གདན་གསུམ་ཚང་བ་རེ་ཐོགས་ཏེ་ཁྱེད་རྣམས་འོད་དཔག་མེད་དུ་གསལ་བའི་ཕྱག་གཡས་སུ་བྱིན་ནས་དབང་བསྐུར་བར་མོས་པ་མཛོད། སངས་རྒྱས་རྡོ་རྗེའི་སོགས་ནས་བཞག་པ་ཡིན་ནོ། །དོན་ཡོད་གྲུབ་པ་དྲིལ་བུའི་དབང་གི་སླད་དུ་ནས། ཁྱེད་རང་རྣམས་ཀྱི་འདུ་བྱེད་ཀྱི་ཕུང་པོ་དང་དབང་རྫས་དྲིལ་བུ་མི་དམིགས་སོགས་ནས་གསོལ་བ་འདེབས་པའི་རྗེས་ཟློས་བར་འགྲེ། བསྐུར་བྱེད་ནམ་མཁའི་དཀྱིལ་འཁོར་རྣམས་དང་སློབ་དཔོན་ལྷན་ཅིག་པས་དོན་ཡོད་གྲུབ་པའི་རང་བཞིན་ཅན་གྱི་དྲིལ་བུ་གདན་གསུམ་ཚང་བ་རེ་ཐོགས་ཏེ། ཁྱེད་རྣམས་དོན་ཡོད་གྲུབ་པར་གསལ་བའི་ཕྱག་གཡོན་དུ་བྱིན་ནས་དབང་བསྐུར་བའི་མོས་པ་མཛོད། ཨོཾ་བཛྲ་སོགས་ནས་བཞག་པ་ཡིན་ནོ། །རྣམ་པར་སྣང་མཛད་མིང་གི་དབང་གི་སླད་དུ་སོགས་ནས། ཁྱེད་རང་རྣམས་ཀྱི་གཟུགས་ཀྱི་ཕུང་པོ་མི་དམིགས་ཏེ་སོགས་ནས་ས་མཱ་ཛཿ ཛཿཧཱུྃ་བཾ་ཧོཿཁྱེད་རང་རྣམས་ལ་ཐིམ། འདིར་དབང་རྫས་ལྷར་བསྒྲུབ་པ་མེད་པས་ཁྱེད་རྣམས་ཀྱི་མིག་ཏུ་གཏི་མུག་རྡོ་རྗེ་ནས་ཐུགས་རྡོ་རྗེ་མ། ཁྱེད་རྣམས་ལ་དབང་བསྐུར་བའི་སླད་དུ་ནམ་མཁར་བཞུགས་པའི་དབང་གི་ལྷ་ལ་གསོལ་བ་འདེབས་པ་འདིའི་རྗེས་ཟློས་མཛོད། དེ་བཞིན་གཤེགས་པ་ཐམས་ཅད་ཀྱིས་བདག་ལ་སོགས་ནས་གསོལ། ཞེས་གསོལ་བ་བཏབ་པས། བསྐུར་བྱེད་ནམ་མཁའི་དཀྱིལ་འཁོར་རྣམས་དང་སློབ་དཔོན་ལྷན་ཅིག་པས་རྣམ་སྣང་གི་རང་བཞིན་ཅན་གྱི་མིང་གདན་གསུམ་ཚང་བ་རེ་མེ་ཏོག་གང་ལ་ཕོག་པའི་ལྷ་ལས་དྲས་ཏེ་བཏགས་པར་མོས་པ་མཛོད། ཨོཾ་བཛྲ་ས་ཏྭ་སོགས་ནས་རེ་ཀ་ཏ་ཀྱེ་ཞེས་དྲི། གསང་མཚན་མེད་ན་གསར་དུ་གདགས་ཏེ། དེའང་སྐྱེས་པ་ལ་རིགས་དང་མཐུན་པའི་མིང་དཀྱུས་ནས་འབྱུང་བ་ལྟར་དང་། བུད་མེད་ལ། རྡོ་རྗེ་སྙེམས་མ་རྡོ་རྗེ་མཚོན་ཆ་མ། །རྡོ་རྗེ་བདག་མེད་ཨེ་མ་ཧོ་བདེ་མ། །རྡོ་རྗེ་སྒེག་མོ་ལ་སོགས་གང་རིགས་གདགས། །དེ་ཉིད་བརྟན་པའི་སླད་དུ་ཆུ་དབང་སོགས་ནས། རྣམ་པར་སྣང་མཛད་ཡབ་ཡུམ་གྱི་བག་ཆགས་དང་ས་བོན་རྒྱུད་ལ་བཞག་པ་ཡིན་ནོ། །དབང་དེ་རྣམས་ཀྱི་དོན་ནི། དངོས་ཀུན་སོགས་ནས་བལྟ་བར་བྱ། ཞེས་གསུངས་ཏེ། དེའང་དངོས་པོ་སྟེ་ཆོས་ཅན་གྱི་སྣང་བ་གང་དང་གང་སྣང་བ་ནི། གཙོ་བོ་སྟེ་རང་གི་ལྷག་པའི་ལྷ་ཡིན་ལ། ལྷ་དེ་ཡང་གློ་བུར་དུ་བྱས་པ་མ་ཡིན་གྱི་ཆོས་ཐམས་ཅད་རང་བཞིན་གྱིས་རྙ